Мэлбахъуэм и цIэр зезыхьэ уэрамыр къызэIуахыжащ
ШыщхьэуIум и 17-м КъБР-м и Iэтащхьэ КIуэкIуэ Юрий Налшык къалэ къыщызэIуихыжащ Мэлбахъуэ Тимборэ и цIэр зезыхьэ уэрамым и зы Iы-хьэ, мазэ бжыгъэкIэ лэжьыгъэ щекIуэкIа гъуэгур.
Iэтауэ екIуэкIа дауэдапщэм кърихьэлIат къулыкъущIэхэр, къалэдэсхэр, дин лэжьакIуэхэр, ветеранхэр, жылагъуэ зэгухьэныгъэхэм я лIыкIуэхэр.
— Мазэ бжыгъэкIэ екIуэкIа лэжьыгъэр зэфIэкIащ, — захуигъэзащ къекIуэлIахэм КIуэкIуэ Юрий. — Ар Iуэхугъэ хьэлъэт икIи инт. Гъуэгур зэрызэхуащIам къалэдэс-хэр тIэкIу гугъу иригъэхьами, мы уэрамым иджы ущызекIуэну тынш хъуащ. КъищынэмыщIауэ, Iэгъуэблагъэр зыхуей хуэгъэзапхъэ-ти, зэрытлъагъущи, ари гугъэзагъэу нагъэсащ. Ди гуапэ зэрыхъунщи, мы Iуэхур дызэрыщыгугъам хуэ-дэу псынщIэу, дахэу, и чэзум зэфIэкIащ. УхуакIуэхэмрэ архитекторхэмри, дэтхэнэ зы лэжьакIуэми, мы IуэхумкIэ закъыщIэзыгъэкъуа хьэрычэтыщIэхэми фIыщIэ яхуэсщIыну сыхуейт. Пэжщ, иджыри лэжьыгъэшхуэ къытпэщылъщ, ди гъуэгу-хэр зыхуей хуэгъэзэным теухуауэ икIи щыIэ Iэмал-хэм догупсыс.
Къэбэрдей-Балъкъэрыр Урысейм зэрыгухьэрэ илъэс 460-рэ, а уэрамым зи цIэ зэрихьэ политик цIэрыIуэ Мэлбахъуэ Тимборэ къызэралъхурэ мы гъэм илъэси 100 зэрырикъум ирихьэлIэу къызэIуахыжа гъуэгущIэм и Iуфэхэм жыг куэд щыхасащ, унэхэмрэ IуэхущIапIэхэмрэ зэрахьащ, зэпрыкIыпIэхэм-рэ автобус къэувыIэпIэхэмкIэ къызэгъэпэщащ, машинэхэр щызэблэкIыну нэхъ шынагъуэншэ хъуащ.
КъБР-м и Iэтащхьэр къагъэщIэрэщIэжа уэрамым ирикIуащ КъБР-м и Парламентымрэ Правительствэмрэ я унафэщIхэр, УФ-м и Къэрал Думэм и депутат-хэр, жылагъуэ зэгухьэныгъэхэм я пашэхэр, курыт, еджапIэ нэхъыщхьэхэм щIэсхэр щIыгъуу. Абы и ужькIэ гъуэгур хуит хуащIащ техникэ зыгъэлъэгъуахэм: ныбжь зиIэ машинэхэмрэ иджы-рей къалэ автотранспортымрэ, мотоциклхэм, картингым дихьэх ныбжьыщIэхэм.
Фырэ Анфисэ.
